Brandon Teena

Brandon Teena (1972 – 1993) var en amerikansk transperson, tildelt kjønnet kvinne ved fødselen, som ble voldtatt og myrdet i Humboldt, Nebraska i 1993. Hans liv og død var bakgrunn for den Academy Award-vinnende filmen Boys Don't Cry fra 1999 der han ble spilt av Hilary Swank. Filmen var basert på dokumentarfilmen The Brandon Teena Story. 

Teena ble født som Teena Renae Brandon i Lincoln, Nebraska den 12. desember 1972 og ble myrdet 31. desember 1993, kort etter å ha fylt 21 år.  

Han vokste opp som den yngste av to barn til foreldrene Patrick og JoAnn Brandon. Hans far døde i en bilulykke åtte måneder før Teena ble født, og Teena ble oppdratt av sin mor. JoAnn oppkalte sitt andre barn etter deres schäferhund, Tina Marie. Teena og hans storesøster, Tammy, bodde en lengre periode sammen med sin mormor i Lincoln, før de ble med tilbake til moren deres da Teena var tre år og Tammy var seks. Familien var bosatt i Pine Acre Mobile Home Park, nordøst i Lincoln, og JoAnn jobbet som kontorist i en lokal butikk. Som små barn ble både Teena og Tammy seksuelt misbrukt av en onkel over en periode på flere år. Teena og moren JoAnn søkte profesjonell rådgivning for dette i 1991. 

JoAnn giftet seg for andre gang i 1975, men ekteskapet mislyktes på grunn av ektemannens alkoholisme, og de skilte seg i 1980. Teena ble beskrevet av familien som en guttejente siden tidlig barndom. Teena begynte å identifisere seg som mannlig i ungdomsårene og hadde flere stevnemøter med kvinnelige studenter i denne perioden. Hans mor avviste hans mannlige identitet og fortsatte å henvise til ham som hennes datter. Teena hevdet flere ganger at han var intersex, med dette ble senere avvist som falske påstander. 

Teena og hans søster studerte ved St. Marys Elementary School og Pius X High School i Lincoln, der Teena ble husket som sosialt keitete. På skolen brøt han skolens policy og kleskode ved å kle seg mer maskulint enn det som var vanlig for kvinnelige studenter på denne tiden. Ved videregående skole besøkte en rekrutteringsoffiser fra US Army skolen som Teena gikk på og oppmuntret elevene til å verve seg til de væpnede styrkene. Teena vervet seg til US Army kort tid etter hans attende bursdag. Imidlertid klarte han ikke den skriftlige opptaksprøven da han hevdet at han var mann.

I desember 1990 gikk Teena til Holiday Skate Park sammen med sine venner, og han bandt brystene sine sammen for å kunne passere som en gutt. Han gikk på stevnemøte med en 13 år gammel jente og de delte et lidenskapelig kyss. Han møtte også jentas 14 år gamle venn, Heather, og begynte regelmessig å kle seg som en gutt i et forsøk på å tiltrekke seg tenåringsjenter. Teena begynte snart å skulke skolen og fikk stadig dårligere karakterer. Han ble utvist fra Pius X High School i juni 1991, tre dager før videregående skole. Sommeren 1991 begynte Teena sitt første store forhold, med Heather. Kort tid senere ble Teena ansatt på sentralbordet ved en bensinstasjon. I januar 1992 gjennomgikk Teena en psykiatrisk evaluering, som konkluderte med at Teena led av en alvorlig seksuell identitetskrise. Han ble senere sendt til Lancaster County Crisis Center, da han muligens var suicidal. Han ble løslatt fra senteret tre dager senere og begynte deretter med terapi-timer sammen med sin mor fire ganger hver uke, som endte to uker senere. 

I 1993 flyttet Teena til Nebraska, der han utelukkende identifiserte seg som mann og ble venner med flere tidligere straffedømte menn. Den 19. desember 1993, ble Teena arrestert og  fikk en venninne til å betale kausjon. Fordi Teena ble holdt i den kvinnelige delen av fengselet, skjønte venninnen at han var transmann. Da hun senere spurte Teena om hans antatte kjønn, fortalte han henne at han var en hermafroditt og de ble kjærester. Men kort tid senere fant flere av vennene hans ut hva han pleide å hete og at kjønnsorganene hans var anatomisk kvinnelige. 

Under en fest på julaften i 1993 tvang to av gjestene ham til å ta av seg buksene og viste frem at han hadde vagina. De overfalt Teena og tvang ham inn i en bil. De kjørte til et område ved et kjøttpakkingsanlegg i Richardson County, der de overfalt og voldtok ham. De vendte deretter tilbake til festen og Teena klarte å rømme fra dem. Teena ble overtalt av en venninne til å levere en politianmeldelse, selv om han hadde blitt truet til å ikke fortelle politiet om voldtekten. 

Politimannen som avhørte Teena virket spesielt interessert i Teenas kjønnsidentitet, til det punkt at Teena fant politiets spørsmål uhøflige og unødvendige, og nektet å svare. Voldtektsmennene fikk høre om rapporten, og begynte å lete etter Teena. Han hadde gått under jorden av frykt for represalier fra voldtektsmennene. De fant ham ikke og ble få dager senere avhørt av politiet. Politiet gjorde ingen arrestasjoner i voldtektssaken på grunn av manglende bevis. Nyttårsaften 1993 ble Teena myrdet av de samme mennene som få dager tidligere voldtok ham.

 Referanser 

 Eksterne lenker 
 Brandon Teena Murderer Sentenced 
 Brandon – An American Tragedy, By Herbert J. Friedman, Friedman Law Offices, Nebraska
 Tom Nissen confesses to the murders of Teena Brandon, Lisa Lambert and Phillip DeVine. By Crimelibrary's Katherine Ramsland

Kategori:Personer fra Lincoln i Nebraska
Kategori:Nebraskas historie